CELEX: 32015R1604
Language: hu
Date: 2015-06-12 00:00:00
Title: A Bizottság (EU) 2015/1604 felhatalmazáson alapuló rendelete (2015. június 12.) a 2003/71/EK európai parlamenti és tanácsi irányelvnek a tájékoztatókkal és a reklámokkal kapcsolatos elemek tekintetében történő végrehajtásáról szóló 809/2004/EK rendelet módosításáról (EGT-vonatkozású szöveg)

25.9.2015   
            
            
               HU
            
            
               Az Európai Unió Hivatalos Lapja
            
            
               L 249/1
            
         A BIZOTTSÁG (EU) 2015/1604 FELHATALMAZÁSON ALAPULÓ RENDELETE
   (2015. június 12.)
   a 2003/71/EK európai parlamenti és tanácsi irányelvnek a tájékoztatókkal és a reklámokkal kapcsolatos elemek tekintetében történő végrehajtásáról szóló 809/2004/EK rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az értékpapírok nyilvános kibocsátásakor vagy piaci bevezetésekor közzéteendő tájékoztatóról és a 2001/34/EK irányelv módosításáról szóló, 2003. november 4-i 2003/71/EK európai parlamenti és tanácsi irányelvre (1) és különösen annak 7. cikke (1) bekezdésére,
   mivel:
   
               (1)
            
            
               A 809/2004/EK bizottsági rendelet (2) előírja a harmadik országbeli kibocsátók számára, hogy az értékpapírokra vonatkozó nyilvános ajánlattétel céljából vagy az értékpapírok szabályozott piacra történő bevezetésének engedélyezése céljából közzétett tájékoztatóban szereplő korábbi pénzügyi információkat a nemzetközi pénzügyi beszámolási standardokkal (International Financial Reporting Standards, IFRS) vagy a harmadik ország nemzeti számviteli standardjaival összhangban állítsák össze, feltéve, hogy a nemzeti standardok egyenértékűek az IFRS-ekkel.
            
         
               (2)
            
            
               Annak érdekében, hogy valamely harmadik ország általánosan elfogadott számviteli elveinek (Generally Accepted Accounting Principles, GAAP) az elfogadott IFRS-ekkel való egyenértékűsége értékelhető legyen, az 1569/2007/EK bizottsági rendelet (3) rögzíti az egyenértékűség fogalmát és eljárást hoz létre az egyenértékűség meghatározására a harmadik országok GAAP-ja tekintetében. Az egyenértékűségi eljárás feltételei értelmében a harmadik országbeli kibocsátók számára átmeneti, 2014. december 31-ig tartó időszakra engedélyezhető azon harmadik országok GAAP-jának alkalmazása, amelyek közelítenek az IFRS-ekhez, vagy vállalták az IFRS-ek elfogadását. Fontos értékelni azon országok erőfeszítéseit, amelyek lépéseket tettek számviteli standardjaiknak az IFRS-ekhez való közelítése érdekében vagy vállalták az IFRS-ek bevezetését. Ezért indokolt az 1569/2007/EK rendeletet az átmeneti időszak 2016. március 31-ig történő meghosszabbítása céljából módosítani. A Bizottság figyelembe vette az Európai Értékpapír-piaci Hatóság (EÉPH) által 2014 októberében India vonatkozásában benyújtott jelentést, mely ország számára az egyenértékűségi eljárás keretében elfogadott 2008/961/EK bizottsági határozat (4) és a 809/2004/EK rendelet biztosított átmeneti időszakot.
            
         
               (3)
            
            
               India kormánya és az Indiai Könyvvizsgálói Kamara nyilvános kötelezettségvállalást tett az IFRS-ek 2011. december 31-ig történő bevezetésére, azzal a céllal, hogy az indiai GAAP a program végére teljes egészében megfeleljen az IFRS-eknek. E folyamatban késedelem következett be. Az ESMA 2014 októberében jelentést nyújtott be a Bizottságnak az indiai GAAP egyenértékűségéről. Ebben a jelentésben az ESMA megállapította, hogy az indiai GAAP számos helyen eltér az IFRS-től, aminek jelentős gyakorlati hatása lehet.
            
         
               (4)
            
            
               Az Indiai Könyvvizsgálói Kamara 2014 márciusában az indiai GAAP IFRS-ekhez való közelítésére vonatkozóan új ütemtervet tett közzé. A vállalati ügyekkel foglalkozó indiai minisztérium 2015 januárjában módosított ütemtervet tett közzé az indiai GAAP végrehajtására vonatkozóan, amelyeket közelítenek az IFRS-ekhez. Ezen ütemterv szerint a 2016. április 1-jén vagy azt követően kezdődő beszámolási időszakokra vonatkozóan minden jegyzett vállalkozásnak kötelezően alkalmaznia kell az IFRS-ekhez közelített indiai GAAP-ot. Mindazonáltal továbbra is vannak bizonytalanságok az IFRS-nek megfelelő beszámolókészítési rendszer megvalósításának és az IFRS-ek érvényesítésének ütemtervét illetően.
            
         
               (5)
            
            
               Következésképpen helyénvaló az átmeneti időszak legfeljebb 2016. április 1-jéig történő meghosszabbítása annak érdekében, hogy a harmadik országbeli kibocsátók lehetőséget kapjanak éves és féléves pénzügyi kimutatásaiknak az indiai GAAP-pal összhangban történő összeállítására az Unióban való használat céljából. Ennek a további időszaknak elegendőnek kell lennie arra, hogy az indiai hatóságok befejezhessék az indiai GAAP IFRS-ekhez való közelítését.
            
         
               (6)
            
            
               Mivel az az időszak, amelyre vonatkozóan a Bizottság feltételeket határozott meg a harmadik országok általánosan elfogadott számviteli elvei (GAAP) egyenértékűségének elismerésére, 2014. december 31-én lejárt, ez a rendelet 2015. január 1-jétől alkalmazandó és azonnal hatályba lép. Erre szükség van annak érdekében, hogy az érintett harmadik országbeli, az Unióban jegyzett kibocsátók számára jogbiztonságot biztosítsunk, és elkerüljük annak veszélyét, hogy pénzügyi kimutatásaikat össze kelljen egyeztetniük a nemzetközi pénzügyi beszámolási standardokkal (IFRS). A visszamenőleges hatály biztosítása így enyhíti az érintett kibocsátókra nehezedő esetleges további terheket.
            
         
               (7)
            
            
               A 809/2004/EK rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 809/2004/EK rendelet 35. cikkének (5a) bekezdésében a 2015. január 1-jei dátumra való hivatkozások helyébe a 2016. április 1. dátum lép.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   Ezt a rendeletet 2015. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. június 12-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 345., 2003.12.31., 64. o.
   
   
      (2)  A Bizottság 2004. április 29-i 809/2004/EK rendelete a 2003/71/EK európai parlamenti és tanácsi irányelvnek a tájékoztatókban foglalt információk formátuma, az információk hivatkozással történő beépítése, a tájékoztatók közzététele és a reklámok terjesztése tekintetében történő végrehajtásáról (HL L 149., 2004.4.30., 1. o.).
   
      (3)  A Bizottság 2007. december 21-i 1569/2007/EK rendelete harmadik országbeli értékpapír-kibocsátók által alkalmazott számviteli standardok egyenértékűségének megállapítására szolgáló eljárásnak a 2003/71/EK és a 2004/109/EK európai parlamenti és tanácsi irányelv szerinti létrehozásáról (HL L 340., 2007.12.22., 66. o.).
   
      (4)  A Bizottság 2008. december 12-i 961/2008/EK rendelete a Belgium lobogója alatt közlekedő hajók által az ICES VIIIa és VIIIb övezetben folytatott, közönséges nyelvhalra irányuló halászat tilalmáról (HL L 340., 2008.12.19., 112. o.).